RESOLUCIÓN do 2 de maio de 2005 pola que se convocan unhas Xornadas sobre responsabilidade por danos.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 09/05/2005

Dentro do Plan de actividades da Escola Galega de Administración Pública para o 2005 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócanse unhas Xornadas sobre responsabilidade por danos, conforme as seguintes bases:
1. Obxectivos.
A consideración actual da responsabilidade converteuse nunha das materias máis relevantes da vida actual. Reflicte controversias, comprende respostas e interrogantes e pode ser conceptuada como unha garantía da esfera xurídica da personalidade. A súa actualidade é incesante e a súa constante achega de puntos de vista distintos convértena nunha materia apaixoante e de grande interese xeral.
A responsabilidade fundaméntase na existencia sempre dunha persoa con calidade de prexudicado a consecuencia da produción de actos que poden considerarse ilícitos. Iso determina a necesidade de que sexa protexido no seus intereses, pois ao ser inxustamente prexudicado, estase desvalorando e afectando a súa plenitude persoal.
As presentes xornadas propoñense entrar neste universo de pluralidade e aprender a incesante achega de ideas, coñecementos, situacións, riscos e circunstancias que dan lugar á necesidade de expoñer respostas que, partíndo dun suposto concreto, teñen tendencia a xeneralizarse de forma global.
2. Contido.
Trataranse estes temas:
-Principios xerais da responsabilidade civil.
-Responsabilidade no ámbito do consumo.
-Responsabilidade dos árbitros e secretarios dos colexios arbitrais.
-Responsabilidade sanitaria.
-Indemnización por causa de morte.
-Responsabilidade de pais e menores.
-Responsabilidade dos intervenientes no proceso da construción.
-Responsabilidade das administracións públicas.
3. Destinatarios.
Persoal ao servizo da Xunta de Galicia e da Administración local galega e interesados en xeral.
4. Desenvolvemento.
-Horario: mañá e tarde.
-Lugar e data: as xornadas convocadas desenvolvenrase no salón de actos da Delegación da Presidencia de Lugo, sito na Rolda da Muralla nº 70, da citada cidade, os días 2 e 3 de xuño de 2005.
5. Inscrición.
-Prazo: remata o martes, 31 de maio de 2005.
-Tramitación de solicitudes: as solicitudes irán dirixidas ao director da Escola Galega de Administración Pública, Polígono das Fontiñas, rúa de Madrid, 2-4 - 15707 Santiago de Compostela, segundo o modelo que figura como anexo a esta convocatoria, e presentaranse no rexistro xeral da EGAP ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Admitiranse tamén inscricións por telefax: 981 54 63 30.
-Número de prazas: limitado á capacidade do local.
-Inscrición fóra de prazo: só se admitirán, de quedaren prazas baleiras, coa condición de que se cumpran os requisitos xerais antes indicados.
Os peticionarios poderán obter confirmación da súa posible admisión chamando por teléfono, o día 1 de xuño, de 8.30 a 14.30 horas, aos seguintes números: 981 54 62 39/44 ou 981 54 60 40.
6. Modificacións.
A EGAP reserva para si a facultade de interpretar e de resolver as incidencias que puidesen xurdir no desenvolvemento das xornadas, así como o de cancelalas, se o escaso número de solicitudes non xustificase a súa realización.
7. Certificación de asistencia.
Entregaráselles, ao remate das xornadas, a aquelas persoas inscritas que concorresen asiduamente a elas, cando a súa asistencia sexa igual ou superior ao 85% das horas lectivas programadas, e expresarase neste documento a natureza da actividade e as datas da súa realización.
Santiago de Compostela, 2 de maio de 2005.
Domingo Bello Janeiro
Director da Escola Galega de Administración
Pública